<classify> IKIWA imebakia siku moja kufi ka kikomo cha usajili wa laini za simu na kuzimwa, bado misururu ni mirefu ya watu wanaotaka kusajili na ni dhahiri wengi hawatafanikiwa kukamilisha zoezi hilo linalofi kia tamati kesho Januari 20. Hata hivyo, takwimu za Mamlaka ya Mawasiliano Tanzania TCRA hadi kufikia Januari 15 inaonesha zaidi ya laini milioni 27.2 sawa na asilimia 59 zilikuwa zimesajiliwa kwa mfumo wa usajili kwa njia ya alama za vidole. Idadi ya laini za simu ambazo zimesajiliwa nchini nzima ni milioni 48.7, hivyo kufanya idadi ya laini ambazo hazijasajiliwa katika mfumo wa alama za vidole ni milioni 21.4 sawa na asilimia 44. Kaimu Meneja Uhusiano wa TCRA, Semu Mwakanjala aliyebainisha idadi hiyo alitoa wito kwa wananchi kujitokeza na kukamilisha usajili kwa manudaa yao binafsi na maendeleo ya nchi. Mwakanjala alibainisha kuwa laini 26,170,137sawa na asilimia 53.8 zimesajiliwa kwa mfumo wa alama za vidole. Hivi karibuni ilibainika kuwa idadi ya laini zote ni milioni 47 nchi nzima zikimilikiwa na watu milioni 21.1. Utafiti mdogo uliofanywa na gazeti hili jana katika baadhi ya ofisi za Mamlaka ya Vitambulisho NIDA nchi nzima na vituo vya usajili wa simu ilishuhudia idadi kubwa ya watu na msongamano miongoni mwa watu waliosimama mistari NIDA wakitaka kupatiwa nyaraka kwa ajili kwenda kusajili simu zao katika makampuni mbalimbali ya simu. Katika ofisi za NIDA Temeke jijini Dar es Salaam ilibainika kuwapo kwa idadi kubwa ya watu ambao hawajapata namba za utambulisho wa NIDA jambo ambalo linawakwamisha kwenda kusajili laini zao kwa alama za vidole. Vile vile, hali kama hiyo ilijitokeza katika ofisi za NIDA Mwanza, ambako idadi kubwa ya watu walikuwa wamejipanga mistari mirefu huku mara nyingine wakisukumana na kurushiana maneno ili mradi kila mmoja akitaka apate huduma awahi kwenda kujisajili. Katika eneo la Mlimani City, maduka matano ya kampuni za huduma za mawasiliano za TTCL, Vodacom, Tigo, Airtel na Halotel, mistari mirefu ya wateja ilionekana wakitaka kusajili laini zao za simu kwa njia ya alama za vidole. Mteja aliyejitambulisha kwa jina la Nafsa Juma alisema vurugu zote hizo ni kutaka kuwahi muda uliowekwa wa kikomo cha usajili, pia tatizo la mtandao na hisia za upendeleo. Baadhi ya watu wanaruka foleni na kuhudumiwa wakati wengine wamefika muda mrefu kabla yao. Nimekaa hapa muda mrefu sana, mara nyingine kazi ya usajili inaingiliwa na tatizo la kukosekana mtandao kwa sababu ya mgongano wa kimawasiliano, hata sijui hatma yangu, alisema Nafsa. Hata hivyo, watumiaji wa simu wanaweza kupata namba zao baada ya mwisho wa muda wa usajili, lakini kama watajisajili. Kwa mujibu wa taarifa ya Mkurugenzi Mkuu wa TCRA, James Kilaba wananchi ambao laini zao za simu zitazimwa kesho Januari 20, wanaweza kuendelea na usajili wa laini zao kwa alama za vidole pale tu watakapokuwa wamepata kitambulisho cha taifa na wanaweza ama kurudisha laini zao zilizofungwa au kusajili laini mpya kwa kuwa usajili huo ni endelevu  <topic>: KITAIFA 